**MINISTARSTVO VANJSKIH I EUROPSKIH POSLOVA**

**IZVJEŠĆE O AKTIVNOSTIMA NACIONALNE KONTAKTNE TOČKE KAO TRAJNOG MEHANIZMA ZA PROMICANJE I PRIMJENU SMJERNICA ZA ODGOVORNO POSLOVANJE ORGANIZACIJE ZA GOSPODARSKU SURADNJU**

**I RAZVOJ ZA 2021. GODINU**

**Zagreb, lipanj 2022.**

**UVOD**

Vlada Republike Hrvatske na sjednici održanoj 23. svibnja 2019. godine usvojila je Odluku o osnivanju Nacionalne kontaktne točke kao trajnog mehanizma za promicanje i primjenu Smjernica za odgovorno poslovanje Organizacije za gospodarsku suradnju i razvoj (OECD) (dalje u tekstu: Odluka).

Sukladno Odluci, aktivnosti Nacionalne kontaktne točke mogu se podijeliti u tri skupine:

1) Sudjelovanje u radu Radne skupine za odgovorno poslovanje OECD-a i izvješćivanje u okviru iste,

2) Promocija i pružanje informacija o Smjernicama za odgovorno poslovanje Organizacije za gospodarsku suradnju i razvoj (OECD) i pratećih dokumenata,

3) Postupanje u posebnim slučajevima koji se odnose na primjenu Smjernica.

Na temelju članka 5. navedene Odluke, Tajništvo Nacionalne kontaktne točke jednom godišnje, putem Ministarstva vanjskih i europskih poslova Vladi Republike Hrvatske podnosi izvješće o poduzetim aktivnostima NKT.

Ministarstvo vanjskih i europskih poslova i Ministarstvo gospodarstva i održivog razvoja koji obavljaju ulogu Tajništva NKT, izradili su Izvješće o aktivnostima Nacionalne kontaktne točke kao trajnog mehanizma za promicanje i primjenu smjernica za odgovorno poslovanje Organizacije za gospodarsku suradnju i razvoj za 2021. godinu.

**AKTIVNOSTI NACIONALNE KONTAKTNE TOČKE U IZVJEŠTAJNOM RAZDOBLJU**

Nacionalna kontaktna točka (dalje u tekstu NKT), u izvještajnom razdoblju od 1. siječnja do 31. prosinca 2021. godine izvršila je sljedeće aktivnosti:

**a) Sudjelovanje NKT u radu Radne skupine za odgovorno poslovanje OECD-a i izvješćivanje u okviru iste:**

* Na sastanku 15. veljače 2021. godine s koordinatorom nacionalnih kontaktnih točaka pri Radnoj skupini razmatrali su se novi alati za pomoć NKT-ovima prilikom rada na specifičnim slučajevima. Svrha novih alata je olakšati procjenu pravovremenog uključivanja medijatora u proces posebnog slučaja.
* U ožujku 2021. godine, Tajništvo NKT dostavilo je Radnoj skupini za odgovorno poslovanje OECD-a (dalje u tekstu: Radna skupina) prvo Izvješće o napretku i aktivnostima nadležnih tijela državne uprave vezano za područje odgovornog poslovanja u Republici Hrvatskoj. Izvješće o napretku odnosi se na sljedeće kategorije područja odgovornog poslovanja:
	+ Politike i propisi odgovornog poslovanja koji su relevantni za provedbu Smjernica za odgovorno poslovanje OECD-a (u daljnjem tekstu: Smjernice), uključujući nove ili ažuriranje postojećih politika društveno odgovornog poslovanja, nacionalne akcijske planove o poslovanju i ljudskim pravima i relevantne politike povezane s pitanjima obuhvaćenim Smjernicama (npr. nefinancijska objava, ljudska prava, okoliš itd).
	+ Politike i pravila usmjerena na određena pitanja (ljudska prava, okoliš) ili određene sektore.
	+ Odgovorno poslovanje i usklađenost politika, kao što su trgovinske i/ili investicijske politike i sporazumi, razvojna pomoć, itd.
* Na sastanku OECD-ove Radne skupine od 23. do 25. ožujka 2021. godine predstavljena je potreba analize postojećih Smjernica obzirom da je od posljednje revizije prošlo 10 godina. U sklopu sastanka, održan je i sastanak mreže NKT-ova na kojem se raspravljalo o problemima s kojima se susreću NKT-ovi u svakodnevnom radu (primjerice nedovoljna pravna zaštićenost, razvoj novih alata koji trebaju olakšati provođenje aktivnosti NKT-ova vezanih uz posebne slučajeve i sl.).
* Na sastanku Radne skupine 15. travnja 2021. godine raspravljalo se o planiranom održavanju Okruglog stola kreatora politike te o organizaciji Globalnog foruma o odgovornom poslovanju.
* Na sastanku Radne skupine 18. svibnja 2021. godine, predstavljen je prvi nacrt izmjena Smjernica,koji će biti proslijeđen na raspravu Odboru za ulaganja*.*
* Na Globalnom forumu o odgovornom poslovanju održanom od 15. do 17. lipnja 2021. godine raspravljalo se o pitanjima kako odgovorno poslovanje poduzeća može pomoći u rješavanju ranjivosti lanaca opskrbe i ponovnoj izgradnji povjerenja u globalni gospodarski sustav, o odgovornosti poslovanja u olakšavanju pravedne klimatske tranzicije u skladu s ciljevima Pariškog sporazuma i međunarodno prihvaćenim očekivanjima u vezi s odgovornim poslovanjem, kako NKT-ovi potiču učinkovitost Smjernica proaktivno promocijom i retroaktivno rješavanjem slučajeva navodnog nepridržavanja Smjernica od strane poduzetnika, kako upotrebom Smjernica riješiti krčenje šuma, koji su standardi odgovornog poslovanja potrebni za rješavanje ovih promjena i pokretanje nove normalnosti u desetljećima koja dolaze.
* Tajništvo Radne skupine je na sastanku RS 22. i 23. lipnja 2021. godine predstavilo internetski alat za osposobljavanje NKT-ova. Obzirom na povećan broj aktivnosti u području posebnih slučajeva, NKT-ovi su suočeni s problemom povjerenja dionika u njihovu nepristranost i nejednakom raspodjelom dostupnih resursa. Tajništvo Radne skupine predstavilo je razvoj alata s ciljem stvaranja liste kvalificiranih vanjskih medijatora, koje NKT-ovi mogu angažirati po potrebi prilikom rješavanja posebnih slučajeva.
* Na sastanku Radne skupine 30. rujna 2021. godine raspravljalo se o pristupanju Republike Bugarske Deklaraciji o međunarodnim ulaganjima i multinacionalnim poduzećima. Također, raspravljalo se i o prijedlogu NKT-a Francuske o organizaciji sastanka na ministarskoj razini u 2022. godini, koji bi bio posvećen odgovornom poslovanju.
* Na bilateralnom video-sastanku s predstavnikom Tajništva Radne skupine 12. listopada 2021. godine, dogovoreno je održavanje treninga za NKT početkom 2022. godine.
* Na ad-hoc sastanku Radne skupine održanom 18. listopada 2021. godine, Tajništvo Radne skupine izvijestilo je o statusu nacrta Preporuka o ulozi Vlade u promicanju odgovornog poslovanja o kojima se trenutno raspravlja te o drugim organizacijskim pitanjima Tajništva.
* U listopadu 2021. godine pripremljen je i dostavljen OECD-u odgovor na upitnik DG REFORM-a Europske komisije nastavno na projekt u okviru kojeg se izradio Pregled investicijske politike u Republici Hrvatskoj, a kojeg je provodilo Ministarstvo vanjskih i europskih poslova u 2017. godini. Cijeli projekt dubinskog snimanja bio je financiran iz Fonda za strukturne reforme Europske komisije (SRSP).

Sastanku Radne skupine održanom od 22. do 25. studenoga 2021. godine, prethodio je sastanak u organizaciji DG Trade Europske komisije na kojem je predstavljen napredak vezano za Direktivu o dubinskoj analizi i održivom korporativnom upravljanju, a na kojem su sudjelovali predstavnici Tajništva NKT.

Na sastanku RS razmotren je status izvješća o napretku država koje su izvješće dostavile Radnoj skupini. Za Republiku Hrvatsku pozitivno je istaknuto kako je u fazi usvajanja Akcijskog plana za provedbu Nacionalnog plana za Rome.

Nadalje, Tajništvo Radne skupine predstavilo je drugi nacrt Smjernica s predloženim planom za nastavak rada na nacrtu. Raspravljalo se o Programu rada i proračuna 2023.-2024.Odbora za ulaganja. Najavljeno je održavanje Globalnog foruma o održivom poslovanju u 2022. godini te je predstavljen Treći Akcijski plan za razdoblje 2022.-2024.

U sklopu sastanaka Radne skupine održan je i sastanak mreže NKT-ova na kojem je predstavljen pilot projekt online alata za obuku NKT-ova, financiranje novog Akcijskog plana, te nacrt Vodiča za potporu NKT-ovima u izgradnji i održavanju percepcije nepristranosti kao i alat koji bi se koristio u vezi posebnih slučajeva.

* Pripremljen je i dostavljen OECD-u upitnik u vezi aktivnosti NKT i promociji Smjernica za 2021. godinu. Upitnik je osmišljen kako bi pomogao NKT-ovima da ispune obveze izvješćivanja sukladno Smjernicama. Rok za dostavu upitnika OECD-u bio je 21. siječnja 2022. godine.

**b) Promocija i pružanje informacija o Smjernicama i pratećih dokumenata**

* Treći sastanak predstavnika NKT održan je 15. ožujka 2021. godine. Sudjelovali su predstavnici Tajništva NKT i vanjskog tijela NKT. Na sastanku se razmatrala organizacija događanja i radionica za promociju i pružanje informacija o Smjernicama i pojedinim temama od interesa za hrvatske poduzetnike i predstavnike sindikata i nevladinih organizacija.
* U sklopu 13. Konferencije o društveno odgovornom poslovanju (DOP) 9. i 10. studenoga 2021. godine, koju jedanput godišnje organizira Hrvatski poslovni savjet za održivi razvoj (HRPSOR), koji je ujedno i član vanjskog tijela NKT, sudionicima Konferencije podijeljeni su promotivni materijali NKT (promotivni letak o Smjernicama za odgovorno poslovanje i informacijama o hrvatskoj NKT).
* Tijekom 2021. godine, provedene su promotivne aktivnosti u Ministarstvu poljoprivrede, Ministarstvu financija – Poreznoj upravi, Državnom zavodu za statistiku, Hrvatskoj agenciji za nadzor financijskih usluga (HANFA) i Institutu za društveno odgovorno poslovanje (IDOP), s ciljem upoznavanja s područjem rada i organizacijskom strukturom Nacionalne kontaktne točke (NKT).
* Tijekom 2021. godine izrađeni su letci koji se odnose na preporuke OECD-a za dubinsku analizu (Preporuke OECD-a za dubinsku analizu odgovornog poslovnog ponašanja, Preporuke OECD-a za odgovorno poslovno ponašanje za institucionalne investitore, Preporuke OECD-a za dubinsku analizu odgovornih lanaca opskrbe u sektoru odjeće i obuće, Preporuke OECD-a i FAO-a za odgovorne lance opskrbe u poljoprivredi). Letci su dostupni na mrežnim pod-stranicama Ministarstva gospodarstva i održivog razvoja (https://investcroatia.gov.hr/smjernice/) i Ministarstva vanjskih i europskih poslova (<https://mvep.gov.hr/oecd/22983>) posvećenima NKT.

**c) Postupanje u posebnim slučajevima**

U okviru svoga rada, Nacionalna kontaktna točka u 2021. godini nije zaprimila upite vezane uz kršenje Smjernica niti je zaprimila slučaj koji se odnosi na primjenu Smjernica u posebnim slučajevima u skladu s načelima i standardima iz Smjernica.